《呈审知》
宋代·赵蕃

去年别君重九日，君时痁作卧一室。许我为我一入山，人事好乖言竟食。

一官我落江之西，每附书来必以诗。宣心写妙无不尽，知君不累寒与饥。

念君见君何由得，江西水深波浪阔。无何奄忽室人丧，系舟复在南山侧。

君来见我颜色好，不但文章能合道。信知木润山有辉，盎背晬然眸子瞭。

向来之所未见书，向我诵读如贯珠。有时举问不知对，汗为浃背口辄呿。

嗟我忝惟十年长，学业无功时既往。羡渠松柏拱把姿，绝胜樗栎高寻丈。

一官羁我端何为，投劾归来亦未迟。岂惟问字当载酒，傥复借书仍一痴。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。